CELEX: 32013R0244
Language: el
Date: 2013-03-19 00:00:00
Title: Κανονισμός (ΕΕ) αριθ. 244/2013 της Επιτροπής, της 19ης Μαρτίου 2013 , για την τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση του φωσφορικού ασβεστίου [E 341 iii)] σε παρασκευάσματα θρεπτικών ουσιών που προορίζονται για χρήση σε τροφές για βρέφη και παιδιά μικρής ηλικίας  Κείμενο που παρουσιάζει ενδιαφέρον για τον ΕΟΧ

20.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 77/3
            
         ΚΑΝΟΝΙΣΜΌΣ (ΕΕ) αριθ. 244/2013 ΤΗΣ ΕΠΙΤΡΟΠΉΣ
   της 19ης Μαρτίου 2013
   για την τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση του φωσφορικού ασβεστίου [E 341 iii)] σε παρασκευάσματα θρεπτικών ουσιών που προορίζονται για χρήση σε τροφές για βρέφη και παιδιά μικρής ηλικίας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
   Εκτιμώντας τα ακόλουθα:
   
               (1)
            
            
               Το παράρτημα III του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε πρόσθετα τροφίμων, ένζυμα τροφίμων, αρωματικές ύλες τροφίμων και θρεπτικές ουσίες και καθορίζει τους όρους χρήσης τους.
            
         
               (2)
            
            
               Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
            
         
               (3)
            
            
               Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης.
            
         
               (4)
            
            
               Για την έγκριση της χρήσης του φωσφορικού ασβεστίου [E 341 iii)] ως αντισυσσωματοποιητικού παράγοντα που προστίθεται σε παρασκευάσματα θρεπτικών ουσιών τα οποία προορίζονται για χρήση σε παρασκευάσματα για βρέφη και παρασκευάσματα δεύτερης βρεφικής ηλικίας, όπως ορίζονται στην οδηγία 2006/141/ΕΚ της Επιτροπής, της 22ας Δεκεμβρίου 2006, σχετικά με τα παρασκευάσματα για βρέφη και τα παρασκευάσματα δεύτερης βρεφικής ηλικίας και την τροποποίηση της οδηγίας 1999/21/ΕΚ (3), υποβλήθηκε αίτηση στις 19 Ιουνίου 2009 και διαβιβάστηκε στα κράτη μέλη.
            
         
               (5)
            
            
               Η αίτηση αφορά νέα εγγραφή στο τμήμα Β του μέρους 5 του παραρτήματος III του κανονισμού (ΕΚ) αριθ. 1333/2008. Η τεχνολογική ανάγκη για φωσφορικό ασβέστιο [E 341 iii)] ως πρόσθετο τροφίμων συνδέεται με την ικανότητά του να παρέχει μοναδικές ιδιότητες ως παράγοντας που προσδίδει ελεύθερη ροή σε μείγματα κόνεων. Το προϊόν μπορεί να αυξήσει το βάρος του κατά 10 % σε υγρασία του περιβάλλοντος, αποτρέποντας τον σχηματισμό συσσωμάτων στο μείγμα και διατηρώντας την ελεύθερη ροή των παρασκευασμάτων, κάτι το οποίο θεωρείται πλεονέκτημα για τον καταναλωτή.
            
         
               (6)
            
            
               Η επιστημονική επιτροπή τροφίμων γνωμοδότησε σχετικά με την ασφάλεια του φωσφορικού ασβεστίου [E 341 iii)] ως πρόσθετου τροφίμων σε παρασκευάσματα θρεπτικών ουσιών που προορίζονται για χρήση σε παρασκευάσματα για βρέφη και παρασκευάσματα δεύτερης βρεφικής ηλικίας και εξέδωσε τη γνώμη της στις 7 Ιουνίου 1996 (4), καταλήγοντας στο συμπέρασμα ότι η χρήση του είναι αποδεκτή υπό την προϋπόθεση ότι τα συνολικά επίπεδα ασβεστίου και φωσφόρου και η μεταξύ τους αναλογία διατηρούνται εντός ορίων.
            
         
               (7)
            
            
               Τα άλατα του ορθοφοσφωρικού οξέος με ασβέστιο, συμπεριλαμβανομένου του φωσφορικού ασβεστίου, είναι ανόργανες ουσίες που επιτρέπεται να χρησιμοποιούνται σε παρασκευάσματα για βρέφη και παρασκευάσματα δεύτερης βρεφικής ηλικίας σύμφωνα με το παράρτημα III της οδηγίας 2006/141/ΕΚ. Συνεπώς, η έγκριση της χρήσης του φωσφορικού ασβεστίου [E 341 iii)] ως αντισυσσωματοποιητικού παράγοντα σε παρασκευάσματα θρεπτικών ουσιών που προορίζονται για χρήση σε παρασκευάσματα για βρέφη και παρασκευάσματα δεύτερης βρεφικής ηλικίας δεν θεωρείται ότι εγείρει προβλήματα ασφάλειας, εφόσον η συνολική ποσότητα ασβεστίου και φωσφόρου για τις δύο αυτές ανόργανες ουσίες καθώς και η αναλογία ασβεστίου-φωσφόρου παραμένουν εντός των ορίων που ορίζονται στην εν λόγω οδηγία.
            
         
               (8)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων (EFSA) με σκοπό να επικαιροποιήσει τον ενωσιακό κατάλογο των προσθέτων τροφίμων που καθορίζεται στο παράρτημα III του κανονισμού (ΕΚ) αριθ. 1333/2008, εκτός από τις περιπτώσεις εκείνες στις οποίες η εν λόγω επικαιροποίηση δεν αναμένεται να έχει επιπτώσεις για την ανθρώπινη υγεία.
            
         
               (9)
            
            
               Δεδομένου ότι η έγκριση της χρήσης του φωσφορικού ασβεστίου [E 341 iii)] ως αντισυσσωματοποιητικού παράγοντα σε παρασκευάσματα θρεπτικών ουσιών που προορίζονται για χρήση σε παρασκευάσματα για βρέφη και παρασκευάσματα δεύτερης βρεφικής ηλικίας θα πρέπει να συμμορφώνεται με τα όρια για το ασβέστιο, τον φώσφορο και την αναλογία ασβεστίου: φωσφόρου που καθορίζεται στην οδηγία 2006/141/ΕΚ, η επικαιροποίηση του εν λόγω καταλόγου δεν αναμένεται να έχει αντίκτυπο στην υγεία του ανθρώπου. Για τον λόγο αυτό, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
            
         
               (10)
            
            
               Επομένως, κρίνεται σκόπιμο να επιτραπεί η χρήση του φωσφορικού ασβεστίου [E 341 iii)] ως αντισυσσωματοποιητικού παράγοντα σε παρασκευάσματα θρεπτικών ουσιών που προορίζονται για χρήση σε παρασκευάσματα για βρέφη και παρασκευάσματα δεύτερης βρεφικής ηλικίας.
            
         
               (11)
            
            
               Συνεπώς, το παράρτημα III του κανονισμού (ΕΚ) αριθ. 1333/2008 πρέπει να τροποποιηθεί αναλόγως.
            
         
               (12)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Μαρτίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 354 της 31.12.2008, σ. 16.
   
      (2)  ΕΕ L 354 της 31.12.2008, σ. 1.
   
      (3)  ΕΕ L 401 της 30.12.2006, σ. 1.
   
      (4)  Εκθέσεις της επιστημονικής επιτροπής τροφίμων, τεσαρακοστή σειρά, 1997.
   
      ΠΑΡΑΡΤΗΜΑ
      Στο τμήμα Β του μέρους 5 του παραρτήματος III του κανονισμού (ΕΚ) αριθ. 1333/2008 η εγγραφή για το πρόσθετο E 341 iii) αντικαθίσταται από τα ακόλουθα:
      
         
                     «E 341iii)
                  
                  
                     Φωσφορικό ασβέστιο
                  
                  
                     Ανώτατη μεταφορά 150 mg/kg ως P2O5 και εντός του ορίου για το ασβέστιο, τον φώσφορο και την αναλογία ασβεστίου- φωσφόρου που ορίζεται στην οδηγία 2006/141/ΕΚ
                  
                  
                     Όλες οι θρεπτικές ουσίες
                  
                  
                     Παρασκευάσματα για βρέφη και παρασκευάσματα δεύτερης βρεφικής ηλικίας, όπως ορίζονται στην οδηγία 2006/141/ΕΚ
                  
               
                     Πρέπει να τηρείται το ανώτατο επίπεδο των 1 000 mg/kg εκφρασμένο ως P2O5 για όλες τις χρήσεις στο τελικό τρόφιμο που αναφέρεται στο σημείο 13.1.3 του μέρους Ε του παραρτήματος II.
                  
                  
                     Όλες οι θρεπτικές ουσίες
                  
                  
                     Μεταποιημένες τροφές με βάση τα δημητριακά και παιδικές τροφές για βρέφη και παιδιά μικρής ηλικίας όπως ορίζονται στην οδηγία 2006/125/ΕΚ»